**(Im)prudenţă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iar m-am plimbat prin vise ne-ncepute

Cu paşi mărunţi să nu strivesc vreo stea

Şi-am regăsit aleile pierdute

Dintr-o poveste ce mă căuta.

Iar m-am plimbat pe orizontul plastic

Ce defineşte spaţiul dintre noi,

Cu-acelaşi sentiment nebun, fantastic,

Sperând că timpul curge înapoi.

Iar nu găsesc acea echivalenţă

Care să-ţi spună cât şi cum te port

În suflet, interzisă imprudenţă,

Fără permis şi fără paşaport.

- În nopți albastre când coboară luna

În așternutul nostru plin de stele

Simt că se-aprinde-n mine numai una...

Tu ești cea mai frumoasă dintre ele

Și pentru tine-abandonez prudența,

Alerg visând pe drumuri interzise,

Iar uneori să-mi vindec dependența

Gust din licoarea buzelor aprinse

Din versul tău îmi construiesc palate,

E haina care mi se potrivește,

Mi-ai dăruit atâtea nestemate

Absența ta în ochi mi se citește.

Liliana Trif Ioan Grigoraș